**מקום וקדושה – כיוונים ראשונים**

**כוזרי, מאמר שני ט-יד**

אמר הכוזרי: מה שאמרת עם האלוה כבר נתברר לי. אולם מה שאמרת בארץ האלוה קשה לי לקבל זאת.

אמר החבר: אין כל קשי לקבל את ההנחה כי ארץ אחת נתייחדה בדבר מה משאר כל הארצות. הלא בעיניך תראה כי מקום אחד טוב משאר כל המקומות לצמח מיוחד, למחצב מיוחד ולחי מיוחד, ותושביו מיוחדים בצורתם ובמידותם משאר כל האנשים. וכל זה באמצעות מזג הלחויות אשר בגוף, כי במזג הזה תלויים גם שלמות הנפש וחסרונה...

כך גם הרכם זה שאתם אומרים כי הכרם מצליח בו, לולא היו נוטעים בו את הגפנים ועושים את כל מלאכת עבודת הכרם הדרושה לגידולם, לא היה עושה ענבים. והנה המעלה המיוחדת באה ראשונה לעם אשר הוא הסגלה והגרעין, ואחרי זה יש גם לארץ חלק במעלה הזאת, וכן למעשים ולמצוות התלויים בארץ שהם מעין עבודת הכרם לכרם. אולם שלא ככרם העושה ענבים גם במקום אחר, אין עם הסגלה יכול להדבק בענין האלוהי כי אם בארץ הזאת...

בארץ ההיא היו בלא ספק המקומות שנמצאו ראויים להיקרא שערי השמים. הלא תראה כי יעקב לא יחס את המראות אשר ראה לא לזך נפשו ולא לאמונתו החזקה וליראת אלהים אשר בלבו, כי אם למקום בו נראו, כמו שאמר הכתוב 'ויירא ויאמר מה נורא המקום הזה'. ועל המקום הזה נאמר עוד לפני כן 'ויפגע במקום', זאת אומרת במקום המיוחד.

**דקארט, עקרונות הפילוסופיה**

אנו מגלים כי העולם, או מכלול העצמים החומריים, מתפשט ללא גבול, כי היכן שנציב גבול, עדיין נוכל לדמיין אחריו חללים מתפשטים נוספים... מכל זה נובע גם כי הארץ והשמיים עשויים מאותו חומר; ושגם אם היו אינסוף עולמות, כולם היו מורכבים מאותו חומר; מכך נובע כי ריבוי של עולמות הוא בלתי אפשרי, כי אנו תופסים בבירור שהחומר שטבעו להתפשט בחלל כבר תופס את כל החללים בהם אפשר היה לדמיין את קיומם של עולמות אלו.

**הרב הנזיר, קול הנבואה**

השיטה האלוהית המיוחדת, לרמח"ל בקל"ח פתחי חכמה, יסודה התעלות העולמות, הקרובה אל תורת ההתפתחות החדשה. בחכמת הקבלה מדובר על אצילות השתלשלות העולמות והספירות, מלמעלה למטה, מעליון לתחתון, כאילו במקום, נאצלו ונשתלשלו זה מזה עד לעולם התחתון. אבל לפי רמח"ל, עיקר הלימוד והמחשבה היא אצילות ההשתלשלות בדורות בזמן, בהנהגה.

**פרנץ רוזנצווייג, נהריים עמ' 206**

התגלות היא התמצאות. לאחר ההתגלות יש מעלה ומטה ממשיים בטבע, לא מעלה ומטה שביחס זה לזה... ומוקדם ומאוחר קבועים ממש בזמן. היינו: בחלל ה'טבעי' ובזמן הטבעי התווך הוא לעולם אותה נקודה שבה אני נמצא באותה שעה ('האדם מידת הכל'); בעולם החללי-הזמני-ההתגלותי התוך הוא נקודה קפואה ללא נוע שאין אני מסיט אותה עם תנועותי ועם השתנויותי... (אלוהים ומימרתו מידת הכל)... זה רעיון שפשטותו ופוריותו מדהימות, והוא נכון בלי ספק.

**אבן עזרא, פירוש לקהלת ה א**

אמר אברהם המחבר, הנה נא הואלתי לדבר, כי בעבור היות כבוד המקום מלא כל מקום, ולא יוכל האדם להשמר בכל מקום, הוכן לו מקום שיהיה לו קבוע לתפלתו והוא חייב לכבדו. גם חייב הוא האדם להודות ולשבח לאלהיו בכל רגע, כי חסדו עמו בכל חלקי הרגע שיחיינו ויתענג בהרגשות, רק בעבור היות האדם מתעסק בעסקי העולם הושם לו זמן שיתפלל בו, והם עתים ידועים ערב ובקר וצהרים.

**בבלי ברכות, דף ל ע"א**

ת"ר: סומא ומי שאינו יכול לכוין את הרוחות, יכוין לבו כנגד אביו שבשמים שנאמר "והתפללו אל ה'".

היה עומד בחוץ לארץ, יכוין את לבו כנגד ארץ ישראל שנאמר "והתפללו אליך דרך ארצם".

היה עומד בארץ ישראל, יכוין את לבו כנגד ירושלים שנאמר "והתפללו אל ה' דרך העיר אשר בחרת".

היה עומד בירושלים, יכוין את לבו כנגד בית המקדש שנאמר "והתפללו אל הבית הזה".

היה עומד בבית המקדש, יכוין את לבו כנגד בית קדשי הקדשים שנאמר "והתפללו אל המקום הזה".

היה עומד בבית קדשי הקדשים, יכוין את לבו כנגד בית הכפורת.

היה עומד אחורי בית הכפורת, יראה עצמו כאילו לפני הכפורת.

נמצא עומד במזרח - מחזיר פניו למערב. במערב - מחזיר פניו למזרח. בדרום - מחזיר פניו לצפון. בצפון - מחזיר פניו לדרום. נמצאו כל ישראל מכוונין את לבם למקום אחד.

אמר ר' אבין ואיתימא ר' אבינא: מאי קראה "כמגדל דויד צוארך בנוי לתלפיות", תל שכל פיות פונים בו.

**בבלי בבא בתרא, דף כה ע"א**

משנה. מרחיקין את הנבלות ואת הקברות ואת הבורסקי מן העיר חמשים אמה. אין עושין בורסקי אלא למזרח העיר. רבי עקיבא אומר: לכל רוח הוא עושה חוץ ממערבה, ומרחיק חמשים אמה...

גמרא. ... דתניא, ר' עקיבא אומר: לכל רוח הוא עושה ומרחיק חמשים אמה, חוץ ממערבה דאינו עושה כל עיקר, מפני שהיא תדירא... מאי תדירא - תדירא בשכינה.

דאמר ר' יהושע בן לוי: בואו ונחזיק טובה לאבותינו שהודיעו מקום תפלה, דכתיב "וצבא השמים לך משתחוים".

מתקיף לה רב אחא בר יעקב: ודלמא כעבד שנוטל פרס מרבו וחוזר לאחוריו ומשתחוה? קשיא.

ורבי אושעיא סבר שכינה בכל מקום.

דאמר רבי אושעיא: מאי דכתיב "אתה הוא ה' לבדך אתה עשית את השמים וגו'", שלוחיך לא כשלוחי בשר ודם. שלוחי בשר ודם ממקום שמשתלחים לשם מחזירים שליחותן, אבל שלוחיך למקום שמשתלחין משם מחזירין שליחותן, שנאמר "התשלח ברקים וילכו ויאמרו לך הננו", יבואו ויאמרו לא נאמר אלא וילכו ויאמרו, מלמד שהשכינה בכל מקום.

ואף רבי ישמעאל סבר שכינה בכל מקום, דתנא דבי רבי ישמעאל מנין ששכינה בכל מקום שנאמר "הנה המלאך הדובר בי יוצא ומלאך אחר יוצא לקראתו", אחריו לא נאמר אלא לקראתו, מלמד ששכינה בכל מקום.

ואף רב ששת סבר שכינה בכל מקום, דאמר לו רב ששת לשמעיה לכל רוחתא אוקמן לבר ממזרח, ולאו משום דלית ביה שכינה, אלא משום דמורו בה מיני.

תוספות שם:

וצבא השמים לך משתחוים. וא"ת בלילה נמי במזרח משתחוים וי"ל דאין לנו ללמוד אלא ממה שאנו רואין וא"ת ואמאי לא נדע מקום תפלה מבית המקדש שהיתה שם שכינה במערב וי"ל דמשם אין ללמוד דאע"ג דשכינה בכל מקום אי אפשר להשים ארון וכפורת אלא בצד אחד...

לכל רוחתא אוקמן. כל הני אמוראי לית להו הא דתניא בברכות (דף ל.) שחייב אדם להתפלל נגד ירושלים...

**ר' יצחק הוטנר, פחד יצחק לראש השנה עמ' נח-נט**

אלא דהדברים הללו בנויים הם על יסודה של ההבדלה בין התוכן של קרבת אלקים בעבודת ה' בכלל, והתוכן של קרבת אלקים בעבודת התפילה בפרט. כי בעוד אשר המצב של קרבת אלקים דעבודה בכלל נוצר על ידי קיומם של המצוות, הנה מצות התפילה מתקיימת על ידי יצירת המצב של קרבת אלקים... אין סוף ענינו של בית הכנסת מקום מיוחד לקיום מצוות תפילה, אלא סוף ענינו הוא בזה שהוא מקום מיוחד לעמידה לפני המלך ומציאות מקום של קרבת אלוקים.

וכאן הגענו לשורשו של החילוק בין ההליכה לסוכה ובין הליכה לבית הכנסת... משום דהילוך בכדי להתקרב הוא הוא גופא עובדא של התקרבות. דהילוך פירושו מיעוט המרחק, וקורבה פירושה בלי מרחק. והיכא דענין המצוה הוא מציאות הקורבה, ההליכה היא התעסקות בגוף המצוה ולא במכשיריה. ומכיון שנתבאר לעיל דקדושתו של בית הכנסת הוא מפאת היותו מקום של קרבת אלקים (מצב זה של קרבת אלקים מצד עצמו, ולא מצד שבו מתקיימת מצוותה של תפלה) הרי שההליכה לבית הכנסת, נהי דבשעה שאנו דנים לענין קיום מצות תפילה לא הוי אלא הכשר מצוה, וכגון ההולך למול את בנו, אבל מכל מקום לענין הליכה למקום של קרבת אלקים ההליכה בעצמה הויא מעשה של התקרבות. וזה הוא שחלק המהר"ל דההולך לסוכה רחוקה אינו משתכר בהליכתו אף על גב דההולך לבית הכנסת רחוק נוטל שכר פסיעות יתירות משום דההולך אל בית הכנסת "נמשך אחר השי"ת". והיינו כנ"ל דמכיון דההליכה לסוכה אינה אלא עצה לקיום המצוה, ממילא מכיון דיש לו סוכה יותר קרובה הרי כל פסיעות היתירות אינם אלא פסיעות של רשות, מה שאין כן בההולך לבית הכנסת דעצם ההליכה הויא מעשה המשכה אחר השי"ת.